CELEX: 
Language: et
Date: 2017-12-13 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) 2016/1675, millega täiendatakse Euroopa Parlamendi ja nõukogu direktiivi (EL) 2015/849 seoses Sri Lanka, Trinidadi ja Tobago ning Tuneesia lisamisega lisa punkti I tabelisse

SELETUSKIRI
            
            
               1.DELEGEERITUD ÕIGUSAKTI TAUST
            
            
               20. mail 2015 võeti vastu uus rahapesu ja terrorismi rahastamise tõkestamise raamistik. Uued eeskirjad koosnevad järgmisest: 
            
            
               a)
                     direktiiv (EL) 2015/849, mis käsitleb finantssüsteemi rahapesu või terrorismi rahastamise eesmärgil kasutamise tõkestamist (edaspidi „neljas rahapesuvastane direktiiv“) ning 
            
            
               b)
                     määrus (EL) 2015/847, mis käsitleb rahaülekannetes edastatavat teavet. 
            
            
               Uued eeskirjad moodustavad valdkonnas ajakohase ja ühtse raamistiku ning on kooskõlas kehtivate rahvusvaheliste standardite ja soovitustega, eelkõige nendega, mille on välja andnud rahapesuvastane töökond.
            
            
               Vastavalt neljanda rahapesuvastase direktiivi artikli 9 lõikele 1 tuleb siseturu nõuetekohase toimimise kaitsmiseks kindlaks teha need kolmandad riigid, kelle riiklikus rahapesu ja terrorismi rahastamise tõkestamise korras on strateegilised puudused, mis kujutavad endast märkimisväärset ohtu liidu finantssüsteemile (edaspidi „suure riskiga kolmandad riigid“). Direktiivi artikli 9 lõikes 2 antakse komisjonile õigus võtta vastu delegeeritud õigusakte suure riskiga kolmandate riikide kindlakstegemiseks, võttes seejuures arvesse strateegilisi puudusi, ning sätestatakse kriteeriumid, millel komisjoni hinnang peab põhinema. Selle kindlakstegemise alusel peavad kohustatud isikuid neljanda rahapesuvastase direktiivi artikli 18 lõike 1 kohaselt juhul, kui nad loovad ärisuhteid või sooritavad tehinguid loetletud riikide füüsiliste või juriidiliste isikutega, rakendama klientide suhtes tugevdatud hoolsusmeetmeid. 
            
            
               14. juulil 2016 võttis komisjon vastu delegeeritud määruse (EL) 2016/1675, milles on kindlaks määratud mitu kolmandat riiki, kelle riiklikus rahapesu ja terrorismi rahastamise tõkestamise korras on strateegilised puudused, mis kujutavad endast märkimisväärset ohtu liidu finantssüsteemile. 
            
            
               Komisjon töötab praegu suure riskiga kolmandate riikide kindlaksmääramiseks välja uut metoodikat, mis ei tugine üksnes välistele infoallikatele selliste jurisdiktsioonide kindlakstegemiseks, kus esineb strateegilisi puudusi rahapesu ja terrorismi rahastamise vastases võitluses. Selle metoodikaga täpsustatakse hindamise läbiviimise protsessi, loetellu kandmise kriteeriume ja järelmeetmeid, sealhulgas liikmesriikide ekspertide kaasamine ja koostöö Euroopa Parlamendiga kogu protsessi vältel. Komisjon teeb Euroopa Parlamendi ja nõukoguga koostööd seoses selle metoodika koostamisega, kui artikli 9 kohased loetellu kandmise kriteeriumid, mille osas on praegu käimas uued läbirääkimised, on lõpule viidud. Kuni artikli 9 läbivaatamise lõplike tulemuste selgumiseni võtab komisjon uue metoodika alusel hinnangute koostamisel arvesse asjakohaseid rahapesu ja terrorismi rahastamise tõkestamise kriteeriume, sealhulgas tegelikku tulusaajat käsitleva teabe kättesaadavust ja teabevahetust. Kooskõlas tegevuskavaga, mille komisjon esitas 29. juunil 2017 Euroopa Parlamendile, kavatseb komisjon võtta vastu uuel metoodikal põhineva delegeeritud määruse 2018. aasta lõpuks.
            
            
               Kuni uue metoodika kohase komisjoni hindamise lõpuleviimiseni on vaja jätkuvalt loetelu ajakohastada, et tagada ELi eeskirjade kohaldamine nende kolmandate riikide suhtes, kes on rahvusvahelisel tasandil tuvastatud suure riskiga riikidena. Nagu rõhutati neljanda rahapesuvastase direktiivi põhjenduses 28, eeldab rahapesu ja terrorismi rahastamisega seonduvate ohtude muutlik olemus, mida soodustab tehnoloogia ja kurjategijate käsutuses olevate vahendite pidev areng, õigusraamistiku kiiret ja pidevat kohandamist seoses suure riskiga kolmandate riikidega, et tegeleda tõhusalt olemasolevate riskidega ja vältida uute riskide esilekerkimist. Võttes arvesse finantssüsteemide integratsiooni taset, ähvardaks siseturgu suur rahapesu ja terrorismi rahastamise oht, kui EL ei lisa rahapesuvastase töökonna poolt tuvastatud suure riskiga jurisdiktsioone ELi loetellu. Samuti ei võimaldaks Euroopa Liidu rahapesu ja terrorismi rahastamise tõkestamise raamistik täita rahvusvahelisi kohustusi ja see oleks vastuolus ELi pingutustega edendada globaalset lähenemisviisi suure riskiga riikide suhtes. 
            
            
               Ettevaatuspõhimõttest lähtudes tundub asjakohane enne, kui hindamisi on võimalik teha uue metoodika kohaselt, lisada loetellu kolmandaid riike, kes vastavad neljanda rahapesuvastase direktiivi artikli 9 lõikes 2 sätestatud tingimustele, samas kui loetelu kohandamine, et võtta arvesse kolmandaid riike, kes on teinud edusamme strateegiliste puudustega tegelemisel, peaks toimuma siis, kui uue metoodika kohane hindamine on valmis. Seetõttu ei teinud komisjon selles etapis otsust eemaldada loetelust Guyana, Laose Demokraatlik Rahvavabariik, Afganistan ja Uganda, kuna uue metoodika alusel on vaja anda täiendav hinnang. Ettevaatuspõhimõttest lähtudes kohaldatakse Guyana, Laose Demokraatliku Rahvavabariigi, Afganistani ja Uganda suhtes jätkuvalt tugevdatud hoolsusmeetmeid.
            
            
            
               A. Suure riskiga kolmandate riikide loetellu lisamine
            
            
               Komisjon võttis vastavalt vajadusele arvesse rahapesuvastase töökonna hiljutist avalikku avaldust, rahapesuvastase töökonna dokumente (Rahapesu ja terrorismi rahastamise vastaste eeskirjade üleilmse täitmise tõhustamine: pidev töö), rahapesuvastase töökonna rahvusvahelise koostöö järelevalve aruandeid ning rahapesuvastase töökonna ja rahapesuvastase töökonna laadsete piirkondlike organite läbiviidud vastastikuse hindamise aruannet seoses üksikutest kolmandatest riikidest lähtuva ohuga, vastavalt neljanda rahapesuvastase direktiivi artikli 9 lõikele 4. Eelkõige võttis ta arvesse rahapesuvastase töökonna 29. täiskogu istungi tulemusi ja rahapesuvastase töökonna poolt kindlaks tehtud suure riskiga riikide loetelu
                  1
               . Sellega seoses tuvastati Sri Lanka, Trinidad ja Tobago ning Tuneesia riikidena, kelle rahapesu ja terrorismi rahastamise tõkestamise korras esineb strateegilisi puudusi.
            
            
               Nendele teabeallikatele tuginedes on komisjon seisukohal, et Sri Lanka, Trinidad ja Tobago ning Tuneesia vastavad neljanda rahapesuvastase direktiivi artikli 9 lõikes 2 sätestatud kriteeriumidele. Seega tuleks Sri Lanka, Trinidad ja Tobago ning Tuneesia lisada nende suure riskiga kolmandate riikide loetellu, kelle riiklikus rahapesu ja terrorismi rahastamise tõkestamise korras on strateegilised puudused, mis kujutavad endast märkimisväärset ohtu liidu finantssüsteemile. Seepärast tuleks need riigid lisada neljanda rahapesuvastase direktiivi artiklis 9 ettenähtud delegeeritud õigusakti. 
            
            
               Sri Lanka, Trinidad ja Tobago ning Tuneesia on esitanud kirjalikult kõrgetasemelise poliitilise kohustuse kõrvaldada tuvastatud puudused ja töötanud koos rahapesuvastase töökonnaga välja tegevuskava, et täita direktiivis (EL) 2015/849 sätestatud nõuded. Komisjon tervitab selle kohustuse võtmist ja kutsub asjaomaseid riike üles viima tegevuskava rakendamine lõpule kiiresti ja kavandatud ajakava raames. Kõnealuse tegevuskava rakendamist jälgitakse tähelepanelikult. Selleks, et võtta arvesse pühendumust, mida need suure riskiga kolmandad riigid on rahapesuvastase töökonna raames üles näidanud, kantakse need kolmandad riigid tuvastatud puuduste kõrvaldamiseks delegeeritud õigusakti lisa asjakohasesse jaotisesse.
            
            
               B. Tagajärg
            
            
               Direktiivi 2015/849/EL artikli 18 kohaselt peavad kõigi liikmesriikide kohustatud isikud rakendama delegeeritud määruses (EL) 2016/1675 määratletud suure riskiga kolmandate riikide füüsiliste või juriidiliste isikutega tegelemisel kliendi suhtes tugevdatud hoolsusmeetmeid. 
            
            
         
         
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Komisjon ei korraldanud avalikke konsultatsioone.
            
            
               22. novembril 2017 konsulteeriti kirjaliku menetluse kaudu rahapesu ja terrorismi rahastamist käsitleva eksperdirühmaga delegeeritud õigusakti eelnõu üle.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusaktiga muudetakse suure riskiga kolmandate riikide loetelu, mis võeti vastu delegeeritud määrusega (EL) 2016/1675.
            
            
               Nimetatud loetelu avaldamise õiguslikke tagajärgi reguleeritakse alusaktiga, milleks on direktiiv (EL) 2015/849. 
            
            
               Loetelu loomise otsene tagajärg on, et kõigi liikmesriikide kohustatud isikud peavad vastavalt neljanda rahapesuvastase direktiivi artiklile 18 rakendama suure riskiga kolmandate riikide füüsiliste või juriidiliste isikutega tegelemisel kliendi suhtes tugevdatud hoolsusmeetmeid. Seega kehtivad need kohustused ka lisasse lisatud riikidele, milleks on Sri Lanka, Trinidad ja Tobago ning Tuneesia. 
            
            
            
               KOMISJONI DELEGEERITUD MÄÄRUS (EL) …/…,
            
            
               13.12.2017,
            
            
               millega muudetakse delegeeritud määrust (EL) 2016/1675, millega täiendatakse Euroopa Parlamendi ja nõukogu direktiivi (EL) 2015/849 seoses Sri Lanka, Trinidadi ja Tobago ning Tuneesia lisamisega lisa punkti I tabelisse
            
            
                (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 20. mai 2015. aasta direktiivi (EL) 2015/849, mis käsitleb finantssüsteemi rahapesu või terrorismi rahastamise eesmärgil kasutamise tõkestamist ning millega muudetakse Euroopa Parlamendi ja nõukogu määrust (EL) nr 648/2012 ja tunnistatakse kehtetuks Euroopa Parlamendi ja nõukogu direktiiv 2005/60/EÜ ja komisjoni direktiiv 2006/70/EÜ,
                  2
                eriti selle artikli 9 lõiget 2,
            
            
               ning arvestades järgmist:
            
            
               (1)Euroopa Liit peab tagama oma finantssüsteemi ja siseturu ühtsuse ja nõuetekohase toimimise tulemusliku kaitsmise rahapesu ja terrorismi rahastamise eest. Seetõttu on direktiivis (EL) 2015/849 sätestatud, et komisjon peaks kindlaks määrama suure riskiga kolmandad riigid, kelle rahapesu ja terrorismi rahastamise tõkestamise korras esineb strateegilisi puudusi, mis kujutavad endast märkimisväärset ohtu liidu finantssüsteemile.
            
            
               (2)Komisjon peaks sobivate ajavahemike järel üle vaatama delegeeritud määruses (EL) 2016/1675
                  3
                esitatud kõrge riskiga kolmandate riikide loetelu, et võtta arvesse nende suure riskiga kolmandate riikide tehtud edusamme seoses strateegiliste puuduste kõrvaldamisega nende rahapesu ja terrorismi rahastamise tõkestamise korras. Komisjon peaks võtma oma hinnangutes arvesse uut teavet, mis on saadud rahvusvahelistelt organisatsioonidelt ja standardite kehtestajatelt, näiteks rahapesuvastase töökonna teabeallikatelt. Kõnealuse teabe põhjal peaks komisjon määrama kindlaks ka täiendavad suure riskiga kolmandad riigid, kelle rahapesu ja terrorismi rahastamise tõkestamise korras esineb strateegilisi puudusi.
            
            
               (3)Kooskõlas direktiivis (EL) 2015/849 sätestatud kriteeriumidega võttis komisjon arvesse uusimat kättesaadavat teavet, eriti rahapesuvastase töökonna hiljutist avalikku avaldust ja rahapesuvastase töökonna dokumenti „Rahapesu ja terrorismi rahastamise vastaste eeskirjade üleilmse täitmise tõhustamine: pidev töö“ ning rahapesuvastase töökonna rahvusvahelise koostöö järelevalve aruandeid seoses üksikutest kolmandatest riikidest lähtuva ohuga, vastavalt direktiivi (EL) 2015/849 artikli 9 lõikele 4. 
            
            
               (4)Rahapesuvastane töökond on leidnud, et Sri Lanka, Trinidadi ja Tobago ning Tuneesia rahapesu ja terrorismi rahastamise tõkestamise korras on rahvusvahelist finantssüsteemi ohustavad strateegilised puudused, mille lahendamiseks on nad koos rahapesuvastase töökonnaga töötanud välja tegevuskava. 
            
         
         
            
               (5)Võttes arvesse rahvusvahelise finantssüsteemi kõrget integratsioonitaset, tihedat sidet turuosalistega, liitu ja sellest välja suunatud piiriüleste tehingute suurt mahtu ning turu avatuse määra, on komisjon seisukohal, et iga rahapesu ja terrorismi rahastamisega seotud oht rahvusvahelisele finantssüsteemile on ohuks ka liidu finantssüsteemile.
            
            
               (6)Komisjoni analüüsi käigus tehti uusima asjakohase teabe alusel kindlaks, et Sri Lankat, Trinidadi ja Tobagot ning Tuneesiat tuleks käsitada selliste kolmandate riikidena, kelle riiklikus rahapesu ja terrorismi rahastamise tõkestamise korras on strateegilised puudused, mis kujutavad endast märkimisväärset ohtu liidu finantssüsteemile, vastavalt direktiivi (EL) 2015/849 artiklis 9 sätestatud kriteeriumidele. Need riigid on aga esitanud kirjalikult kõrgetasemelise poliitilise kohustuse tegeleda tuvastatud puudustega ja on töötanud koos rahapesuvastase töökonnaga välja tegevuskava, mis võimaldaks täita direktiivis (EL) 2015/849 sätestatud nõuded. Komisjon hindab nende riikide staatust uuesti, võttes arvesse eespool nimetatud kohustuse täitmist.
            
            
               (7)Seepärast tuleks delegeeritud määrust (EL) 2016/1675 vastavalt muuta,
            
            
            
               ON VASTU VÕTNUD KÄESOLEVA MÄÄRUSE:
            
            
            
               Artikkel 1
            
            
            
               Delegeeritud määruse (EL) 2016/1675 lisas muudetakse punkti I tabelit järgmiselt:
            
            
            
                a) 
                     lisatakse järgmised read: 
            
            
               „
            
            
                     
                        11.
                     
                  
                  
                     
                        Sri Lanka
                     
                  
               
                     
                        12.
                     
                  
                  
                     
                        Trinidad ja Tobago
                     
                  
               
                     
                        13.
                     
                  
                  
                     
                        Tuneesia
                     
                  
               
               “
            
            
            
            
               Artikkel 2
            
            
               Käesolev määrus jõustub 20. päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 13.12.2017
            
         
         
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html
                   
               
               
                  
                     (2)
                  
                        ELT L 141, 5.6.2015, lk 73.
               
               
                  
                     (3)
                  
                        Komisjoni 14. juuli 2016. aasta delegeeritud määrus (EL) 2016/1675, millega täiendatakse Euroopa Parlamendi ja nõukogu direktiivi (EL) 2015/849, määrates kindlaks suure riskiga kolmandad riigid, kus esineb strateegilisi puudusi (ELT L 254, 20.9.2016, lk 1).